ΑΠΟΦΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ της 9ης Ιουνίου 1998 για τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας (ΕΚΤ/1998/2) (1999/32/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη:

το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο «καταστατικό»), και ιδίως το άρθρο 28,

την απόφαση 98/345/ΕΚ του Συμβουλίου (1) σχετικά με τους διορισμούς των μελών της Εκτελεστικής Επιτροπής της Ευρωπαϊκής Κεντρικής Τράπεζας και τον καθορισμό της 1ης Ιουνίου 1998 ως της ημερομηνίας για την ίδρυση του Ευρωπαϊκού Συστήματος Κεντρικών Τραπεζών (εφεξής καλούμενο «ΕΣΚΤ») και της Ευρωπαϊκής Κεντρικής Τράπεζας (εφεξής καλούμενη «ΕΚΤ»),

την απόφαση 1999/31/ΕΚ της Ευρωπαϊκής Κεντρικής Τράπεζας, της 9ης Ιουνίου 1998, σχετικά με τη μέθοδο που θα εφαρμοσθεί για τον καθορισμό των ποσοστών των μεριδίων συμμετοχής των εθνικών κεντρικών τραπεζών στην κλείδα κατανομής στο κεφάλαιο της Ευρωπαϊκής Κεντρικής Τράπεζας (ΕΚΤ/1998/1) (2),

την απόφαση αριθ. 10/98 του Συμβουλίου του Ευρωπαϊκού Νομισματικού Ιδρύματος (εφεξής καλούμενο «ΕΝΙ»), και ιδίως το άρθρο 2.5,

Εκτιμώντας:

ότι η ΕΚΤ ιδρύθηκε την 1η Ιουνίου 1998 7

ότι, σύμφωνα με το άρθρο 28.1 του καταστατικού, το κεφάλαιο της ΕΚΤ ανέρχεται σε 5 δισεκατομμύρια Ecu και καθίσταται λειτουργικό από την 1η Ιουνίου 1998 7

ότι, σύμφωνα με το άρθρο 2 παράγραφος 1 του κανονισμού (ΕΚ) αριθ. 1103/97 του Συμβουλίου, το ευρώ αντικαθιστά, από 1ης Ιανουαρίου 1999, το Ecu σε σχέση 1:1 7

ότι, σύμφωνα με το άρθρο 28.2 του καταστατικού, οι εθνικές κεντρικές τράπεζες (εφεξής καλούμενες «ΕθνΚΤ») των κρατών μελών της Ευρωπαϊκής Ένωσης είναι οι μόνοι εγγεγραμμένοι μεριδιούχοι και κάτοχοι κεφαλαίου της ΕΚΤ 7

ότι, σύμφωνα με το άρθρο 28.3 του καταστατικού, το Διοικητικό Συμβούλιο της ΕΚΤ, αποφασίζοντας με την ειδική πλειοψηφία που προβλέπεται στο άρθρο 10.3 του καταστατικού, καθορίζει το εκάστοτε ποσό και τον τρόπο καταβολής του κεφαλαίου 7

ότι, σύμφωνα με το άρθρο 48, κατά παρέκκλιση από το άρθρο 28.3 του καταστατικού, οι ΕθνΚΤ των κρατών μελών με παρέκκλιση δεν καταβάλλουν το εγγεγραμμένο τους κεφάλαιο, εκτός εάν το Γενικό Συμβούλιο αποφασίσει με ειδική πλειοψηφία που αντιπροσωπεύει τουλάχιστον τα δύο τρίτα του εγγεγραμμένου κεφαλαίου της ΕΚΤ και τουλάχιστον το ήμισυ των μεριδιούχων, ότι πρέπει να καταβληθεί ένα ελάχιστο ποσοστό ως συμβολή στις δαπάνες λειτουργίας της ΕΚΤ 7 ότι, σύμφωνα με το πρωτόκολλο (αριθ. 11) για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και Βορείου Ιρλανδίας, η Τράπεζα της Αγγλίας καταβάλλει το μερίδιό της στο εγγεγραμμένο κεφάλαιο της ΕΚΤ προς κάλυψη των δαπανών λειτουργίας της, στην ίδια βάση όπως και οι ΕθνΚΤ των κρατών μελών με παρέκκλιση 7

ότι, κατά συνέπεια, το κεφάλαιο της ΕΚΤ καταβάλλουν μόνο οι ΕθνΚΤ των κρατών μελών που υιοθετούν το ενιαίο νόμισμα,

ΕΝΕΚΡΙΝΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Έκταση στην οποία καταβάλλεται το κεφάλαιο

1.1. Οι εγγραφές των ΕθνΚΤ των κρατών μελών που υιοθετούν το ενιαίο νόμισμα, οι οποίες υπολογίζονται σύμφωνα με την κλείδα κατανομής που θεσπίσθηκε σύμφωνα με το άρθρο 29 του καταστατικού, καταβάλλονται εξ ολοκλήρου. Τα οφειλόμενα ποσά καθορίζονται την 1η Ιουνίου 1998.

1.2. Στο παράρτημα της παρούσας απόφασης καθορίζονται τα ποσά που αντιστοιχούν σε εκάστη των εν λόγω ΕθνΚΤ.

Άρθρο 2

Τρόπος καταβολής του κεφαλαίου

2.1. Τα ποσά που οφείλουν στην ΕΚΤ οι ΕθνΚΤ στο πλαίσιο της απαιτούμενης καταβολής του μεριδίου τους στο εγγεγραμμένο κεφάλαιο της ΕΚΤ, διακανονίζονται στο βαθμό που μπορούν να συμψηφιστούν με τις αντίστοιχες εισφορές τους στους οικονομικούς πόρους του ΕΝΙ, και συνιστούν καταβολές στο εγγεγραμμένο κεφάλαιο της ΕΚΤ.

2.2. Επιπροσθέτως των καταβολών που πραγματοποιήθηκαν στο πλαίσιο των διατάξεων της παραγράφου 2.1 ανωτέρω, οι εθνικές κεντρικές τράπεζες των κρατών που υιοθετούν το ενιαίο νόμισμα διακανονίζουν την καταβολή οιουδήποτε υπολοίπου του εγγεγραμμένου τους κεφαλαίου με μεταβίβαση σε Ecu στο λογαριασμό ή τους λογαριασμούς που καθορίζει η Εκτελεστική Επιτροπή την 1η Ιουλίου 1998.

2.3. Οι εθνικές κεντρικές τράπεζες των κρατών που υιοθετούν το ενιαίο νόμισμα καταβάλλουν τόκους επί των οφειλόμενων ποσών με το μηνιαίο επιτόκιο που εφαρμόζεται στις επίσημες καθαρές θέσεις σε Ecu, υπό μορφή απλού επιτοκίου, για την περίοδο που περιλαμβάνεται μεταξύ 1ης Ιουνίου 1998 και 1ης Ιουλίου 1998. Η καταβολή των οφειλόμενων τόκων πραγματοποιείται άπαξ την 1η Ιουλίου 1998.

Φρανκφούρτη, 9 Ιουνίου 1998.

Ο Πρόεδρος της ΕΚΤ

Willem F. DUISENBERG

(1) ΕΕ L 154 της 28. 5. 1998, σ. 33.

(2) Βλέπε σελίδα 31 της παρούσας Επίσημης Εφημερίδας.

ΠΑΡΑΡΤΗΜΑ

>ΘΕΣΗ ΠΗΝΑΚΑ>